《龙蛰二首》
唐代·徐夤

龙蛰蛇蟠却待伸，和光何惜且同尘。伍员岂是吹箫者，

冀缺非同执耒人。神剑触星当变化，良金成器在陶钧。

穰侯休忌关东客，张禄先生竟相秦。

休说雄才间代生，到头难与运相争。时通有诏征枚乘，

世乱无人荐祢衡。逐日莫矜驽马步，司晨谁要牝鸡鸣。

中林且作烟霞侣，尘满关河未可行。

作者简介：徐夤：字昭梦，福建莆田人。登乾宁进士第，授秘书省正字。依王审知，礼待简略，遂拂衣去，归隐延寿溪（现留于绶溪公园，系莆田二十四景之一）。著有《探龙》、《钓矶》二集，诗二百六十五首。